Item int jaer 21, des midwekens vor Reminiscere, screven an den coepman de radessendeboden der Lijfflandeschen stede, to dem Walke vergaddert, eynen breyff, ynnehoudende under anderen worden, wu dat de heren unde prelaten daer en in clage hedden to kennende gegeven van den Spanschen hornen, de dar gevoert worden up de Russen unde heydene, da de cristenheit zeer ynne beschadiget wart, umme dat se dar armborste unde bogen van makeden, des se nicht lenger lyden en wolden, unde sonderlinges de hovetman to Wiborgh met anderen vogeden uyt Sweden desgeliken ock gesproken hadden, des de vorseide radessen[de]boden daervor deden warnen den gemenen coepman, also wert, dat daermedde ymand baslagen worde, dat de des meer dan an guede alleyne solde beschadiget werden. Unde dit so gheven de alderlude wol to twen offt dren tijden den gemeynen coepmanne to kennene unde oek uyte den vorgerorden breyve lesen int vorseide jaer umtrent sente Johans dage to middensomere.